open-index/open-wikipedia-markdown huggingface dataset:
Kõrgem Sõjanõukogu

**Kõrgem Sõjanõukogu** (prantsuse keeles *conseil supérieur de la guerre*) oli Prantsuse kolmandas vabariigis aastatel 1872–1940 eksisteerinud sõjaline juhtorgan, mille eesmärk oli koordineerida väeliikide vahelist koostegutsemisvõimet. Lakkas tegutsemast pärast Natsi-Saksamaa poolt suurema osa Prantsusmaast okupeerimist. Pärast teist maailmasõda nõukogu enam ei taastatud.

Kõrgemat Sõjanõukogu juhtis formaalselt sõjaminister, kuid nõukogu igapäevast juhtimist teostas nõukogu aseesimees (*vice-président*). Pärast kindralstaabi loomist 1890. aastal, kuulus kindralstaabi ülem (*Chef d'État-Major Général de l'Armée*) Kõrgemasse Sõjanõukokku *ex officio*.
Kõrgema Sõjanõukogu aseesimehe ja kindralstaabi ülema ametikohad olid ühitatud aastatel 1911–1920 ja 1935–1940.

## Kõrgema Sõjanõukogu aseesimehi
Maailmasõdade vahelisel ajal olid Kõrgema Sõjanõukogu aseesimehe ametis järgmised kindralid:
* Ferdinand Foch (1919–1920), Prantsusmaa marssal;
* Philippe Pétain (1920–1931), Prantsusmaa marssal; 
* Maxime Weygand (1931–1935), armeekindral; 
* Maurice Gamelin (1935–1940), armeekindral. 


Pilt: Maarschalk Ferdinand Foch (1851-1929), Bestanddeelnr 158-1095 (cropped).jpg|Ferdinand Foch 
Pilt: Philippe Pétain (before 1918).jpg| Philippe Pétain 
Pilt: Général Weygand.jpg| Maxime Weygand 
Pilt: Maurice Gamelin.jpg| Maurice Gamelin 


## Mere- ja õhuväes
1889. aastal loodi Kõrgem Mereväenõukogu ja 1931. aastal Kõrgem Õhuväenõukogu.
Robin Quaison

**Robin Kwamina Quaison** (sündinud 9. oktoobril 1993 Stockholmis) on Rootsi jalgpallur, kes mängib ründaja või ründava poolkaitsjana Saudi Araabia kõrgliiga klubis Ettifaq ja Rootsi jalgpallikoondises.

Ta alustas klubikarjääri Rootsi klubis AIK, mille noorteakadeemiasse astus 1999. aastal. Klubi põhimeeskonnas debüteeris ta Rootsi kõrgliigas 2012. aastal.

Aastatel 2014–2017 mängis ta Itaalia kõrgliiga klubis US Palermo.

2017. aasta jaanuaris sõlmis Quaison lepingu Saksamaa kõrgliiga klubiga Mainz. 17. detsembril 2019 tegi ta mängus Bremeni Werderi vastu kübaratriki. 2021. aasta mais sai temast läbi aegade suurim Mainzi väravalööja Bundesligas (31 väravat).

2021. aasta suvel liitus ta Ettifaqiga.

2015. aastal tuli Quaison Rootsi kuni 21-aastaste koondisega Euroopa omavanuste meistriks. Rootsi jalgpallikoondises tegi ta debüüdi 23. jaanuaril 2013 mängus Põhja-Korea vastu. Koondisekarjääri esimese värava lõi ta kolm päeva hiljem mängus Soome vastu. Ta kuulus Rootsi koondisse 2021. aasta Euroopa meistrivõistlustel. 2016. aasta suveolümpiamängude jalgpalliturniiril kuulus ta Rootsi olümpiavõistkonda.

Tema isa on pärit Ghanast ja ema on rootslanna.
Peep Christjanson

**Peep Christjanson** (sündinud 3. veebruaril 1940 Tallinnas) on eesti keemiateadlane ja emeriitprofessor. 

## Haridus
Lõpetas Tallinna 21. Keskkooli 1958, Tallinna Polütehnilise Instituudi keemia-mäeteaduskonna keemilise tehnoloogia eriala 1963; TPI aspirant 1965–1968. 

Tehnikateaduste kandidaat (Молекулярные соединения капролактама с фенолами и синтез клеевых смол из сланцевых алкилрезорцинов),TPI, 1969; vanemteadur 1975; professor 1999. 

## Töökäik
TTÜs 1963–…:  orgaaniliste ainete tehnoloogia kateedri stažöör 1963–1965; TU sektori nooremteadur 1965; põlevkivikeemia ja sünteesi probleemlaboratooriumi vanemteadur 1968–1970, liimi sünteesi ja liimimise tehnoloogia osakonna juhataja 1970–1979, laborijuhataja  1979–1992; polümeermaterjalide instituudi vanemteadur 1992–1998, õppetooli juhataja, professor alates 1992, emeriitprofessor. 

## Teadustöö põhisuunad
Polümeervaikude keemia: süntees, keemiline ehitus; polümeermaterjalide, sh adhesiivide ja komposiitmaterjalide saamine ja omadused. Uurinud polükondensatsioonireaktsioone, loonud polükondensatsioonvaikude retsepte ja tootmise tehnoloogiad, selgitanud alküülresortsinool liimide kasutusvaldkondi ning evitanud neid liime koostöös Jaapani firmaga Nagoya Oilchemical. 
Avaldanud üle 400 teaduspublikatsiooni, omab 21 autoritunnistust ja 58 patenti. Kirjutanud artikleid entsüklopeediatele, teinud kaastööd sõnaraamatute koostamisel, kirjutanud 7 õpikut polümeermaterjalidest. Juhendanud magistri- ja doktoritöid.

### Teadusorganisatoorne ja -administratiivne tegevus
Osalenud mitmete teaduskonverentside teaduskomitee töös; mitmete teadusprojektide juht; Mendelejevi-nim Keemiaseltsi algorganisatsiooni, revisjonikomisjoni esimees; ajakirja Oil Shale toimetuskolleegiumi liige; TTÜ Materjaliuuringute keskuse nõukogu liige; TTÜ keemiateaduskonna nõukogu liige; Põhja-Texase Ülikooli polümeeride teadusnõukogu liige ja teaduskonverentside Polymer Characterization teadusliku komitee liige 1996-1998; TPIs toimunud vabariiklike liimialaste konverentside korralduskomitee liige 1966-1987; Eesti Plastiühingu kutsekomisjoni liige.

## Tunnustus
*Eesti NSV teaduspreemia teaduse ja tehnika alal (“Liimvaigud põlevkivi alküülresortsiinidest”) (kollektiivne) 1967
*Üleliiduline D. I. Mendelejevi nim Keemiaseltsi presiidiumi diplom teadustööde konkursil 1970
*TPI leiutus- ja ratsionaliseerimisalane ülevaatus 1975–78, II koht
*NSV Liidu Rahvamajanduse Saavutuste Näituse hõbe- ja pronksmedalid (4 medalit) 1976–86
*Eesti NSV Ministrite Nõukogu preemia (“Liimitud ja modifitseeritud puit”) 1986
*TPI suur juubelimedal 1986
*P. Kogermani nim mälestusmedal 1989
*TPI teenetemedal Mente et Manu 2000.

## Viited
Check out

**"Check out"** on Kaur Kenderi romaan, mis ilmus 2001. aastal. Teos koosneb üheksast peatükist, iga peatükk omakorda seitsmest alapeatükist. Romaan esindab nn hälbekirjandust (transgressiivsust), mõjudes skandaalse ja provokatiivsena.

## Teemad
Romaani fookusesse tuuakse mitmed transgressiivsele kirjandusele omased teemad, nagu narkootikumide ületarbimine, tülgastavad ja vägivaldsed seksuaalsuhted ja -praktikad. Seksuaalstseene on kirjeldatud šokeeriva detailsusega, viidatud on ka pedofiiliale. Näiteks leiab teoses aset seksuaalstseen romaani peategelase ja lapsprostituudi vahel.

## Teose peategelane
Romaani peategelast, 30-aastast Tomi (täisnimega Toomas) iseloomustab ühtaegu nihilistlik, egoistlik ja materialistlik ellusuhtumine. Ta  on nii majanduslikult kui ka sotsiaalselt edukas ärimees, mitme suurettevõtte omanik, multimiljonär. Tomil on tutvusi kõrgel ühiskondlikul positsioonil olevate inimestega, sealhulgas poliitikutega. Vaatamata peategelase välisele edukusele, on ta seesmiselt väga tühi ja üksildane. Inimlikule lähedusele eelistab ta antisotsiaalset isolatsiooni, tema soovis eirata ühiskondlikke norme võib näha sotsiopaatilisi kalduvusi. Sisemuses peituvate vastuoluliste ja keerukate tunnete leevendamiseks tarbibki ta narkootilisi aineid ja on pidevalt juhusuhetes prostituutidega.

## Väljenduslaad
Romaani väljenduslaadi iseloomustab stiililine lihtsus, sealhulgas minimalistlik süntaks. Esineb argikeelseid sõnavorme ja mitmesuguseid lühendeid. Teose väljenduslaadile on omane provokatiivne sõnavara, vulgaarne keelekasutus. Ropu keelepruugi poolest paistavad eriti silma seksuaalstseenide kirjeldused.

## Tegelased
Toomas – romaani peategelane

Jürgen – Toomase parim sõber

Kaire – Toomase sekretär

Toomase vanaema ja vanaisa

Liina – Tomi üks armukestest, modell

Kateriin – Tomi endine elukaaslane

Lea (hüüdnimega Liks) – 12–15-aastane lapsprostituut

Katjuša – Tomi armuke

Juhuslikud prostituudid

## Retseptsioon
Jürgen Rooste on romaani arvustades öelnud muuhulgas järgmist: „Kender on just maha saanud tükiga, millest ei ole  abi, mis oskamatult puistab maailma täis saasta, pidades seda mingiks filosoofiaks.”  Teose tagakaanelt võib leida positiivsemaid hinnanguid. Rain Lõhmus leiab: „Kirjanikuna vaatan ma kurbusega, kuidas ajakirjanikud, kirjastajad ning teised tänapäeva mammona- ja trendijüngrid tahavad ka meie kirjandusmaastiku ümber kujundada McDonaldsi punakollaseks kiirtoitlustusketiks. See raamat aga ujub uhkelt vastuvoolu.”

## Viited
3 Park Avenue

**3 Park Avenue** on 42-korruseline pilvelõhkuja (kõrgusega 169,5 m), mis asub New Yorgi kesklinnas Ameerika Ühendriikides.

## Välislingid
*
Andreas Granqvist

**Andreas Granqvist** (sündinud 16. aprillil 1985 Påarpis) on Rootsi jalgpallur, kes mängib keskkaitsjana Rootsi kõrgliiga klubis Helsingborgs IF. Ta on Rootsi jalgpallikoondise kapten.

Ta alustas Helsingborgsis ka klubikarjääri ja tegi Rootsi kõrgliigas debüüdi 2004. aastal.

2007. aasta juunis sõlmis ta kaheaastase lepingu Inglismaa kõrgliiga klubiga Wigan Athletic, kuid naasis 2008. aasta märtsis laenule Helsingborgsi.

Aastatel 2008–2011 mängis ta Hollandi kõrgliiga klubis Groningen, 2011–2013 Itaalia kõrgliiga klubis Genoa ja 2013–2018 Venemaa kõrgliiga klubis Krasnodar. 2018. aastal liitus Granqvist taas Helsingborgsiga.

Rootsi jalgpallikoondises tegi Granqvist debüüdi 2006. aastal. Koondisekarjääri esimese värava lõi ta 7. septembril 2010 EM-i valikmängus San Marino vastu. Ta on kuulunud Rootsi koondisse kolmedel Euroopa meistrivõistlustel (2008, 2012 ja 2016) ning 2018. aasta maailmameistrivõistlustel. 2018. aasta maailmameistrivõistluste esimeses alagrupimängus 18. juunil lõi ta penaltist värava Lõuna-Korea vastu ja viimases alagrupimängus 27. juunil penaltist värava Mehhiko vastu.

2017. aastal pälvis Granqvist Rootsi aasta meesjalgpallurile antava auhinna Guldbolleni.

## Saavutused
;Helsingborgs IF
*Superettan: 2018
*Svenska Cupen: 2006

## Välislingid
Loode tänav (Kunda)

**Loode tänav** on tänav Kunda linnas ja paikneb linna keskosas.

Tänav on 321 meetrit pikk ja tänava-ala on laiusega kuni 15 meetrit.

Loode tänav saab alguse Pargi tänavalt. Tänav suundub põhja poole, ristudes Mäe tänavaga ning lõpeb Koidu tänava ristmikul.

Tänava ääres asuvad väiksemad korterelamud, ühepereelamud, haljasalad ja garaažiboksid. Kõnniteed puuduvad. Loode 9 paikneb väike kauplus-kiirtoidukoht. 

## Viited

## Välislingid
*Vaade Loode tänavale lõuna suunas
Gaëtan Dugas

**Gaëtan Dugas** (19. veebruar 1952 Québec – 30. märts 1984 sealsamas) oli Kanadast pärit stjuuard. Ta oli esimene teadaolev HIV-patsient. Kuigi teda peeti nullpatsiendiks, leiti hiljem, et see väide ei vasta tõele. Homoseksuaalne mees suri AIDSi.
Henri Järvelaid

**Henri Järvelaid** (sündinud 11. detsembril 1998 Tallinnas) on Eesti jalgpallur (kaitsja). Ta mängib Eesti Premium liiga klubis Nõmme Kalju FC.

## Klubikarjäär
## Koondisekarjäär
A-koondise debüüdi tegi Järvelaid 5. septembril 2020 UEFA Rahvuste Liiga mängus Gruusia vastu. Samas mängus tegid debüteerisid ka Karl Jakob Hein ja Georgi Tunjov.

## Karjääri statistika
### Klubi
*Uuendatud seisuga 13. märts 2023*

### Koondis
*Uuendatud seisuga 13. märts 2023*

## Saavutused
### Klubi
;Tallinna FC Flora:
*Premium liiga: 2017, 2019, 2020
*Eesti karikas: 2020
*Eesti Superkarikas: 2020

;Tallinna FC Flora U21:
*Esiliiga: 2015

## Vaata ka
*Eesti jalgpallikoondislaste loend

## Viited

## Välislingid
*
*
*Transfermarkti profiil
Gloria Stuart

**Gloria Frances Stuart** (sünninimega **Gloria Stewart** 4. juuli 1910 Santa Monica – 26. september 2010 Los Angeles) oli Ameerika Ühendriikide näitleja, kunstnik ja aktivist. Teda teatakse eelkõige Rose Dawson Calverti rolli järgi mängufilmis "Titanic" (1997).
Aleksandr Popov (jäähokimängija)

**Aleksandr Aleksandrovitš Popov** (vene keeles Алекса́ндр Алекса́ндрович Попо́в; sündinud 31. augustil 1980 Angarskis) on Venemaa jäähokimängija, kes mängib KHL-i klubis Moskva CSKA ründajana vasakäärel.

Klubikarjääri kaheksateist esimest hooaega veetis ta Omski Avangardis, mille meeskonnas debüteeris ta Venemaa kõrgliigas hooajal 1998–99. Hooajal 2003–04 tuli ta Avangardiga Venemaa meistriks. KHL-is mängis ta klubiga alates hooajast 2008–09. Popov on Avangardi läbi aegade resultatiivseim mängija KHL-is (80+166). 2014. aastal valiti ta KHL-i tähtede mängule.

Alates hooajast 2016–17 mängib ta Moskva CSKA-s. 2019. aastal võitis ta klubiga Gagarini karika.

2012. aastal tuli Popov Venemaa jäähokikoondise koosseisus maailmameistriks. Venemaa koondise koosseisus osales ta ka 2014. aasta taliolümpiamängudel.

## Välislingid
* Aleksandr Popov KHL.ru lehel
* Aleksandr Popov hockeydb.com lehel
Gheorghe Mureșan

**Gheorghe Dumitru Mureșan** (sündinud 14. veebruaril 1971) on Rumeenia endine elukutseline korvpallur, kes mängis aastatel 1993–2000 korvpalliliigas NBA. 

231 cm pikkune Mureșan on pikim NBA-s mänginud korvpallur.

## Karjäär
Enne NBA-sse siirdumist mängis Mureșan aastatel 1991–1992 Rumeenia klubis Cluj-Napoca Universitatea, kellega tuli 1992. aastal ka riigi meistriks. Järgmise hooaja (1992/93) mängis Mureșan Prantsusmaa klubis Pau Élan Béarnais, kellega tuli 1993. aastal karikavõitjaks.

Mureșan värvati 1993. aasta NBA *draft*'i 30. valikuna Washington Bulletsisse, kelle kasuks tõi ta debüüthooajal keskmiselt 5,6 punkti ja 3,6 lauapalli mängus. NBA karjääri parimal, 1995/96. hooajal kogus Mureșan keskmiselt 14,5 punkti, 9,6 lauapalli ja 2,3 viskeblokeeringut mängus ning valiti tolle hooaja NBA enim arenenud mängijaks.

Vigastusaldis Mureșan pidi 1997/98. hooaja tervenisti vahele jätma ning tegi aastatel 1999–2000 New Jersey Netsi eest kaasa kõigest 31 mängus.

Mureșani NBA karjääri keskmisteks näitajateks jäid 9,8 punkti, 6,4 lauapalli ja 1,5 viskeblokeeringut mängus.

Pärast NBA karjääri lõpetamist naasis Mureșan Prantsusmaa klubisse Pau Élan Béarnais, kellega tuli 2001. aastal riigi meistriks.

## Saavutused
* NBA enim arenenud mängija (1996)
* NBA hooaja parim visketabavus väljakult (1996, 1997)
* Rumeenia meister (1992)
* Prantsusmaa meister (2001)
* Prantsusmaa karika võitja (1993)

## Korvpallikoondis
Mureșan oli aastatel 1998–2002 Rumeenia rahvuskoondise kapten.

## Isiklikku
Kuigi ta isa oli 175 cm ja ema 170 cm pikk, kasvas Mureșan ajuripatsi häire tõttu 231 cm pikkuseks.

## Popkultuuris
Mureșan on kehastanud nimitegelast USA komöödiafilmis "Minu hiiglane", kus peaosa mängib Billy Crystal.

## Viited

## Välislingid
* Gheorghe Mureșan – NBA.com
* Gheorghe Mureșan – Basketball-Reference.com
Louise Fletcher

**Estelle Louise Fletcher** (22. juuli 1934 Birmingham, Alabama – 23. september 2022 Montdurausse, Prantsusmaa) oli Ameerika Ühendriikide näitleja. Teda teatakse eelkõige õde Ratchedi rollis mängufilmis "Lendas üle käopesa" ("*One Flew Over the Cuckoo's Nest*" 1975), mille eest ta pälvis parima naispeaosatäitja Oscari.

## Isiklikku
Tema mõlemad vanemad olid kurdid.
MRT Keskus

**MRT Keskus** (makedoonia keeles *Центар МРТ*) on 22-korruseline kõrghoone Skopjes, mis majutab Põhja-Makedoonia rahvusringhäälingut (*Македонска радио-телевизија*).

## Välislingid
*
Znojmo

**Znojmo** (saksa keeles *Znaim*) on linn Tšehhis Lõuna-Morava maakonnas, Znojmo ringkonna halduskeskus. Znojmo asub Dyje jõe ääres, Austria piirist ligi 8 km kaugusel, Brnost umbes 54 km edelas.

Znojmo paikneb merepinnast 290 meetri kõrgusel.

Znojmot on ürikutes esmamainitud 11. sajandil. Kuningalinna staatuse sai Znojmo 1226. aastal.

Znojmo vanalinn on alates 1971. aastast ajalooline linnakaitseala ja alates 1987. aastast ajalooline linnakaitsereservaat.

## Viited
Roseanne Park

**Roseanne Park** (korea keeles 박채영; esinejanimega **Rosé**; sündinud 11. veebruaril 1997 Aucklandis) on Uus-Meremaa laulja. Ta kuulub Korea popansamblisse Blackpink (블랙핑크), mida haldab YG Entertainment.

Park sündis Uus-Meremaal Aucklandis Lõuna-Korea sisserändajatest vanemate teise lapsena. Kui ta oli seitsmeaastane, kolis perekond Austraaliasse Melbourne'i. Lapsena õppis ta kitarri, laulmist ja klaverimängu ning laulis kirikukooris. Roseanne kandideeris Sydneys YG Entertainmenti oma isa soovitusel.

15-aastaselt pöördus ta Lõuna-Koreasse. YG Entertainmentis treenis Roseanne neli aastat ning avaldati seejärel popansambli Blackpink viimase liikmena 22. juunil 2016. Grupp debüteeris 8. augustil 2016 singliga "Square One", milles esinevad ka laulud "Whistle" ning "Boombayah". 

1. juunil 2020 avaldati, et Roseanne debüteerib sooloartistina singliga "R". Singel "On the Ground" tuli välja 12. märtsil 2021, mille YouTube'i muusikavideo purustas 41,6 miljoni vaatamisega peaaegu kaheksa aastat püsinud Korea soololaulja vaadatuima muusikavideo 24 tunni jooksul rekordi, mis kuulus varem Psy laulule "Gentleman". Laul tuli ka Global 200 ning Global Excl. U.S. edetabelites esimeseks. 5. aprillil tuli välja ka singli teise laulu "Gone" muusikavideo. Roseanne Parki "Hard to love" ilmus koos Blackpinki albumi "Born Pinkiga" 16. septembril 2022. 

## Viited
Smiljan

**Smiljan** on küla Lika mägises piirkonnas Horvaatias. See asub Gospići väikelinnast 6 km loodes ja Zagrebi-Spliti maanteest 15 km läänes. 418 elanikuga külas asub leiutaja ja insener Nikola Tesla sünnikodu.

## Välislingid
*
Steven Zuber

**Steven Zuber** (sündinud 17. augustil 1991 Winterthuris) on Šveitsi jalgpallur, kes mängib poolkaitsjana Kreeka kõrgliiga klubis Ateena AEK ja Šveitsi jalgpallikoondises.

Ta alustas klubikarjääri Grasshopperis, mille meeskonnas debüteeris ta Šveitsi kõrgliigas 2008. aastal.

2013. aasta juulis liitus ta Venemaa kõrgliiga klubiga Moskva CSKA. Hooajal 2013–14 tuli ta CSKA-ga Venemaa meistriks.

2014. aasta augustis sõlmis ta nelja-aastase lepingu Saksamaa kõrgliiga klubiga TSG 1899 Hoffenheim. Hooaja 2018–19	teises pooles mängis ta laenul VfB Stuttgart.

2020. aasta augustis sõlmis ta kolmeaastase lepingu Eintracht Frankfurdiga. 2021. aasta augustis suundus ta laenule Ateena AEK-i.

Šveitsi jalgpallikoondises tegi Zuber debüüdi 2017. aastal. Koondisekarjääri kaks esimest värava lõi ta 7. oktoobril 2017 MM-i valikmängus Ungari vastu. Ta kuulus Šveitsi koondisse 2018. aasta maailmameistrivõistlustel. Maailmameistrivõistluste esimeses alagrupimängus lõi ta värava Brasiilia vastu. 2012. aasta suveolümpiamängude jalgpalliturniiril kuulus ta Šveitsi olümpiameeskonda.

## Saavutused
;Grasshopper
*Šveitsi karikas: 2012–13
;CSKA
*Premjer Liga: 2013–14
*Venemaa superkarikas: 2013, 2014
Veltrusy

**Veltrusy** (saksa keeles *Weltrus*) on linn Tšehhis Kesk-Tšehhi maakonnas Mělníki ringkonnas. Veltrusy asub Vltava jõe paremal kaldal, Praha kesklinnast umbes 22 km põhjas.

Veltrusyt on esmamainitud 1226. aastal. Alevi staatuse sai 1899. aastal ja linnaõigused 1926. aastal. Kuid Veltrusy kaotas varsti linnaõigused ja sai need tagasi alles 1. juulil 1994.

Linna olulisim vaatamisväärsus on 18. sajandil rajatud barokkstiilis Veltrusy loss.

## Viited
Andrea Belotti

**Andrea Belotti** (sündinud 20. detsembril 1993 Calcinates) on Itaalia jalgpallur, kes mängib ründajana Itaalia kõrgliigaklubis Como ja Itaalia jalgpallikoondises.

## Klubikarjäär
Ta alustas klubikarjääri AlbinoLeffes, millega liitus 2006. aastal. Klubi meeskonnas debüteeris ta hooajal 2011–12 Itaalia esiliigas.

2013. aasta septembris liitus ta Palermoga, mis mängis toona Itaalia esiliigas. Hooajal 2013–14 võitis ta Palermoga Itaalia esiliiga. Samal hooajal lõi Belotti liigas kümme väravat. Oma esimesel hooajal (2014–15) Itaalia kõrgliigas lõi ta kuus väravat.

2015. aasta augustis siirdus ta Torinosse. Alates hooajast 2015–16 kuni hooajani 2020–21 lõi Belotti Itaalia kõrgliigas igal hooajal vähemalt kümme väravat. Tema kõige edukam hooaeg on olnud 2016–17, mil ta lõi liigas 26 väravat. Torinos lõi Belotti aastatel 2015–2022 kokku 113 väravat, millega on ta Torino läbi aegade paremuselt kaheksas väravalööja.

2022. aasta augustis sõlmis ta lepingu Itaalia kõrgliigaklubiga Roma. Hooaja 2023/24 teises pooles oli ta Romast laenul Itaalia kõrgliigaklubis Fiorentina.

2024. aasta juunis sõlmis ta kaheaastase lepingu äsja Itaalia kõrgliigasse tõusnud klubiga Como. 

## Koondisekarjäär
Itaalia jalgpallikoondises tegi Belotti debüüdi 1. septembril 2016 sõprusmängus Prantsusmaa vastu. Koondisekarjääri esimese värava lõi ta oma kolmandas koondisemängus 9. oktoobril 2016 MM-i valikmängus Põhja-Makedoonia vastu. 2021. aastal tuli ta Itaalia koondisega Euroopa meistriks.

Ta mängis Itaalia koondises aastatel 2016–2022 kokku 44 korda ja lõi 12 väravat.

## Viited
Chris Brown (jäähokimängija)

**Christopher James Brown** (sündinud 3. veebruaril 1991 Flower Moundis Texases) on USA jäähokimängija, kes mängib keskründajana Saksamaa kõrgliiga klubis Nürnberg Ice Tigers.

Aastatel 2009–2012 mängis ta Michigani Ülikooli jäähokimeeskonnas.

2009. aastal valiti ta NHL-i ''draft''is Phoenix Coyotesi poolt 36. valikuna. Hooajal 2012–13 asus ta mängima American Hockey League'is Coyotesi noorteklubis Portland Pirates ning lõi uustulnukatest enim väravaid (29). Samal hooajal sai ta Coyotesi meeskonnas NHL-is kirja viis mängu.

2014. aasta märtsis müüdi Browni mängijaõigused Washington Capitalsile. 22. märtsil 2014 lõi ta mängus San Jose Sharksi vastu oma esimese värava NHL-is. Enam sai ta mänguaega jätkuvalt AHL-is, kus ta mängis Hershey Bearsi ridades.

Hooajal 2015–16 teises pooles müüdi tema mängijaõigused New York Rangersile, kuid sel ja järgmisel hooajal sai ta mänguaega ainult AHL-is Rangersi noorteklubis Hartford Wolf Pack.

2017. aasta juulis sõlmis ta üheaastase lepingu Saksamaa kõrgliiga klubiga Iserlohn Roosters. 2018. aasta mais siirdus ta Ice Tigersi.

2009. aastal tuli Brown USA kuni 18-aastaste koondisega omavanuste maailmameistriks. 2011. aastal võitis ta USA kuni 20-aastaste koondisega juunioride maailmameistrivõistlustel pronksmedali.

## Välislingid
* Chris Brown NHL.com lehel
* Chris Brown hockeydb.com lehel
Bantha

**Banthad** on väljamõeldud olendid George Lucase Star Warsi frantsiisis. Nad on suured neljajalgsed imetajad, kellel on pikk ja paks karv, ning neid nähti esmakordselt filmis "Tähtede sõda" (1977), kus Tuskenid Tatooine'i planeedil kasutasid neid koormaid vedavate loomadena. Pärast seda on neid näha olnud veel mitmes Star Warsi teoses, sealhulgas "Jedi tagasituleku"' eriväljaandes (1983), eelfilmides "Nähtmatu oht" (1999) ja "Kloonide rünnak" (2002) ning telesaadetes Star Wars: *Kloonisõjad* ja The Mandalorian, samuti videomängudes ja raamatutes.

Banthad olid ühed esimesed olendid, mida Star Warsi filmisaagas tutvustati. Nad mõtles välja George Lucas, keda inspireeris osaliselt *Marsi John Carteri* Banthsi-nimeline olend. Kunstnik Ralph McQuarrie kujundas banthade väljanägemise. Algsed kavandid kujutasid neid hobuse moodi olenditena, kuid seejärel muudeti nad elevandisuuruseks. Kunstiline juht Leon Erickson juhtis Star Warsi banthakostüümi loomist. Selle aluseks oli elevandisadul, mille küljes oli jakikarvadest kehakate. Aiavõrgu abil vormiti peamask, ventilatsioonitorudest kumerad sarved ja puidust valmistatud saba oli kaetud paksude ohakatega. Bantha häälitsused lõi helidisainer Ben Burtt, kes kasutades aeglustatud karu häälitsusi oli varem aidanud luua häält Chewbaccale.

Esimeses Tähtede sõja filmis mängis banthasid emane India elevant nimega Mardji, kes laenati Marine World Africa lõbustuspargist USAs. Stseenid filmiti Californias Death Valley rahvuspargis, kus probleemiks osutus, et Mardji heitis pidevalt kostüümi seljast, kuna selles oli talumatult palav. Hilisemates Tähtede sõja filmides ja sarjades näha olnud banthad on kõik olnud digitaalselt loodud algses filmis nähtud olendi järgi.

Elevandi kõnnak oli eeskujuks AT-AT jalutajate liikumisele filmis "Impeeriumi vastulöök" (1980) ning banthad inspireerisid ka luggabeast-olendi loomist filmis "Jõud tärkab" (2015) ja Coreallini koerte loomist filmis "" (2018).

Banthadel on mitmeid päriseluliste loomade omadusi nagu lumelambad, muskusveised, mammutid ja kodustatud jakid. Liigse kuumuse eest kaitsvat paksu karvkatet kasutavad ka näiteks antiloobid, kaamelid ja jerboad.

Banthad on pälvinud sooja vastuvõttu filmisarja fännide ja tegijate seas. C-3PO-d portreteerinud näitleja Anthony Daniels nimetas neid "üheks parimaks asjaks filmis".
Joe Whitney

**Joseph Ryan Whitney** (sündinud 6. veebruaril 1988 Readingis, Massachusettsis) on USA jäähokimängija, kes mängib Saksamaa kõrgliiga klubis Iserlohn Roosters ründajana vasakäärel.

Aastatel 2007–2011 mängis ta Boston College'i jäähokimeeskonnas. Aastatel 2008 ja 2010 tuli ta Boston College'iga üliõpilasliiga võitjaks.

Hooaja 2010–11 lõpus debüteeris ta American Hockey League'i (AHL) klubis Portland Pirates. 2011. aasta augustis sõlmis ta lepingu AHL-i klubiga Albany Devilsiga. 2013. aasta märtsis sõlmis ta lepingu NHL-i klubiga New Jersey Devils, mille meeskonnas debüteeris ta NHL-is hooajal 2013–14. Hooajal 2014–15 sai ta New Jersey Devilsi meeskonnas NHL-is kirja neli mängu ja ühe värava.

Hooajal 2015–16 mängis ta AHL-is Bridgeport Sound Tigersis, hooajal 2016–17 San Antonio Rampage'is ja Tucson Roadrunners'is ning hooajal 2017–18 Hartford Wolf Packis ja Hershey Bearsis.

2018. aasta juulis sõlmis ta kaheaastase lepingu Rootsi kõrgliiga klubiga Linköping HC. 2020. aasta novembris sõlmis ta lepingu Roostersiga.

## Välislingid
* Joe Whitney NHL.com lehel
* Joe Whitney hockeydb.com lehel
Kollane vihm

**„Kollane vihm. Maalinguid nägemisest ja mõistmisest“** on Gunnar Neeme (1918–2005) esimene eestikeelne luulekogu, mis ilmus 1976. aastal. Autor on koondkogu ise illustreerinud. „Kollane vihm“ koosneb 30  proosaluuletusest, samuti on selles 30 illustratsiooni. Mõned luuletused sellest kogust, nagu „Tühimaa“, „Kollane vihm“, „Urikivi“, Eemaldujast ja jääjast“ ja „Siiruviiruline“, on avaldatud ajakirjas Tulimuld (1967, nr 2).    

## Teemad
„Kollases vihmas“ on kirjutatud erinevatel teemadel. Pagulaskirjanikule omaselt käsitleb Neeme kodumaa teemat.  Proosaluuletustes on esiplaanil loodusnähtuste kujutamine isikupärase kujundikeele kaudu, lugejale avaneb autori filosoofiline maailmatunnetus.  Kuna Neeme oli elukutselt kunstnik, siis ametile sobivalt on luuletusteski esindatud kirjutamine värvidest ja kunstniku loomeprotsessist. „Kollases vihmas“ on luuletaja tegelenud ka sõjateemaga.  Mitmed luuletused kõnelevad inimsuhetest (armastus, sõprus) ja tunnetest, nagu kurbus, rõõm ning üksindus.

## Stiil
Kirjandusteadlane Helmi Eller märgib, et Neeme luuletekstides on rikkalikult epiteete ja kujundeid, rohkesti värvimotiive. Elleri arvates on Neeme luulekeeles uusromantismi kirjandusvoolule omaseid jooni, mis meenutavad talle kirjandusrühmituse Noor-Eesti liikmete kirjutamisstiili. Eller nimetab Neemet „noor-eestlaste otseseks järglaseks“. Leonid Trett näeb Neeme luulekeeles mõjutusi Ida filosoofiast ja mõningaid sarnasusi sanskriti luulega. Hannes Oja on pidanud luulekogu illustratsioonide stiili poolabstraktseks kunstiks.    

## Retseptsioon
Kuigi teost on vähesel  määral arvustatud, on vastukaja olnud positiivne. Leonid Trett on teost hinnates kirjutanud: „Kokkuvõttes aga võib ütelda, et selle luulekogumiku näol on tegemist omapärase ja väärtusliku saavutusega kunstnik G. Neeme poolt, milline saavutus näib tõusvat ta loomingu paremiku tasemele kujutava kunsti alal.“  Helmi Eller on täheldanud luuletustes autori maailmavaate avaldumist: „Harva saame nii ulatusliku sissevaate ühe luuletaja vaimsusesse, kuigi luuletuskogud esitavad stiliseeritud tõelisust, sümboolset konkreetsust.“ Hannes Oja on oma arvustuses keskendunud teose kujundusele, tuues kiiduväärsena esile kogumiku illustratsioonide kunstilise ühtsuse. Meta Pruul on viisistanud luulekogu esimese luuletuse „Mu maa“. 

## Kirjandus
Neeme, Gunnar 1976. *Kollane vihm. Maalinguid nägemisest ja mõistmisest*. Adelaide: Ivoret.

Laak, Marin 2018. *Siiruviiruline tantsijatar sidrunikollasel matil. Gunnar Neeme luule kunstist.* – Gunnar Neeme. Lõunaristi all – eesti kunstnik Austraalias. Tallinn: Eesti Kunstimuuseum, 109-132.

## Viited
Ameerika Ühendriikide eluasememinister

**Ameerika Ühendriikide eluasememinister** (inglise keeles *Secretary of Housing and Urban Development*) on Ameerika Ühendriikide eluasememinister. Ta on valitsuskabineti liige ja juhib eluasemeministeeriumit. 

Praegune eluasememinister on Scott Turner.
Ameerika Ühendriikide transpordiminister

**Ameerika Ühendriikide transpordiminister** (inglise keeles *Secretary of Transportation*) on Ameerika Ühendriikide transpordiminister. Ta on valitsuskabineti liige ja juhib transpordiministeeriumit.

Alates 28. jaanuarist 2025 on 20. transpordiminister Sean Duffy.
Gardoši torn

**Gardoši torn** (serbia keeles *Кула Гардош*), tuntud ka kui **Aastatuhande torn** (*Миленијумска кула*) või **[[János Hunyadi]] torn** (*Кула Сибињанин Јанка*), on mälestustorn Zemuni linnaosas Serbia pealinnas Belgradis. See avati Franz Joseph I kingitusena 20. augustil 1896, et tähistada tuhande aasta möödumist Ungari asundusest Pannoonia tasandikul. Aastatuhande projekt hõlmas kokku seitset monumenti kogu Austria-Ungari selles osas, mis puudutas Transleitaaniat. Neist lõunapoolsem on Gardoši torn. Torn asub tollastel põlisungari piirialadel, kui Belgrad oli tollase Serbia Kuningriigi peamine piirilinn, täpsemalt Doonau paremkaldal Suure sõjasaare tagusel.

## Vaata ka
* Zemuni kindlus

## Välislingid
*
Ameerika Ühendriikide energeetikaminister

**Ameerika Ühendriikide energeetikaminister** (inglise keeles *Secretary of Energy*) on Ameerika Ühendriikide energeetikaminister. Ta on valitsuskabineti liige ja juhib energeetikaministeeriumit.

Alates 3. veebruarist 2025 on 17. energeetikaminister Chris Wright.
Ameerika Ühendriikide haridusminister

**Ameerika Ühendriikide haridusminister** (inglise keeles *Secretary of Education*) on Ameerika Ühendriikide haridusminister. Ta on valitsuskabineti liige ja juhib haridusministeeriumi.

Alates 3. märtsist 2025 on 13. haridusminister Linda McMahon.
Krimmitatari riiklik akadeemiline muusika- ja draamateater

**Krimmitatari riiklik akadeemiline muusika- ja draamateater** (krimmitatari keeles Qırımtatar devlet akademik muzıkalı drama teatri) on teater Krimmi poolsaarel Simferopolis. 

See on ainus teater Krimmis, mille repertuaar on ka turgi keeltes ja ainus krimmitatarlaste teater maailmas.

Teater asutati 1901. aastal.

## Välislingid
*Teatrist (vene keel)
Ameerika Ühendriikide tööminister

**Ameerika Ühendriikide tööminister** (inglise keeles *Secretary of Labor*) on Ameerika Ühendriikide tööminister. Ta on valitsuskabineti liige ja juhib tööministeeriumit.

2025. aasta seisuga on tööminister Lori Chavez-DeRemer.
Ameerika Ühendriikide tervishoiu- ja teenindusminister

**Ameerika Ühendriikide tervishoiu- ja teenindusminister** (inglise keeles *Secretary of Health and Human Services*) on Ameerika Ühendriikide tervishoiu- ja teenindusminister. Ta on valitsuskabineti liige ja juhib tervishoiu- ja teenindusministeeriumit.

2025. aasta seisuga on tervishoiu- ja teenindusminister Robert F. Kennedy Jr..
János Hunyadi

**János Hunyadi** (rumeenia keeles Ioan de Hunedoara, serbia keeles Сибињанин Јанко / Sibinjanin Janko; u 1406 – 11. august 1456) oli 15. sajandil Ungari juhtiv sõjaline ja poliitiline tegelane Kesk- ja Kagu-Euroopas. 

Enamiku kaasaegsete allikate järgi oli ta rumeenia päritolu aadlipere poeg. Ta omandas oma sõjaväeoskused Ungari kuningriigi lõunapiiridel, mis olid Osmanite riigi rünnakute all. Ta määrati Transilvaania vojevoodiks ja mitme lõunapoolse maakonna juhatajaks, seega võttis ta 1441. aastal vastutuse piiride kaitsmise eest.

Ta suri Zimonys katku ning maeti Püha Miikaeli katedraali Gyulafehérváris.

## Vaata ka
*János Hunyadi torn
Uus-Sadama tee

**Uus-Sadama tee** on tänav Kunda linna põhjaosas.

Tänava pikkus on 2727 meetrit, tänava-ala laius 16 - 18 meetrit.
Tänav saab alguse Jaama tänava ristmikult. Põhja poole suundudes ristub Mere tänavaga ja Rakvere maanteega ning on harutee kaudu ühenduses Lontova teega. Hiljem ületab looklev tänav Kunda jõe ning lõpeb Kunda sadama ehitiste juures.

## Hoonestus ja rajatised
*Tänava alguses, aadressil Jaama 11 asub Kunda tsemendivabriku kontorihoone, mis on ehitismälestis. Seal tegutseb 1967. aastast Kunda Tsemendimuuseum.
*Ehitismälestis on ka sellest põhja pool rajatud (Mere 1) Kunda tsemendivabriku ametnike elamu. 
*Tänava keskosas, maa-alal kuni idapoolse Rakvere maanteeni, paiknes varem Kunda linna prügila, mis on nüüdseks suletud.
*Tänava lõpuosas asuvad  vasakul pool savikarjäärid ning paremal pool lahtised laoplatsid.

Tänava alguses paiknevad üksikud ühepereelamud, keskosas asub tänava lääneservas kergliiklustee, tänava põhiosas paiknevad kahel pool rohealad. 

## Viited

## Välislingid
*Vaade sadama poolt Uus-Sadama teele
*Kunda tsemendivabriku kontori hoone Kultuurimälestiste riiklik register
*Kunda tsemendivabriku ametnike elamu Kultuurimälestiste riiklik register
Ungari Rahvusmuuseum

**Ungari Rahvusmuuseum** (ungari keeles *Magyar Nemzeti Múzeum*) on rahvusmuuseum, kus talletatakse ungari ajalugu, kunsti ja arheoloogiat. Sealhulgas sisaldavad kogud leide, mis pärinevad kõikjalt István Püha krooni maadelt. Muuseum asutati aastal 1802. See asub Budapesti VIII ringkonnas uusklassitsistlikus hoones, mis ehitati aastatel 1837–1847 arhitekt Mihály Pollacki projekti järgi.

## Välislingid
*
VSS Vintorez

**VSS- Vintorez** (vene keeles *Винто́вка Сна́йперская Специа́льная; vintovka snaiperskaja spetsialnaja)* on Nõukogude Liidus loodud ja Venemaa relvastuses olev eriline helisummutiga snaiperpüss (GRAU kood 6P29), padrunile 9×39 mm raske allahelikiiruselise soomustläbistava SP5 kuuliga. Selle arendas 1980. aastate lõpus välja TsNIITotšMaš ja seda tootis Tula relvatehas.

## Kasutajad ja teenistusajalugu
* : saadud Venemaalt enne 2014. aastat väikeses koguses.
* : kasutusel politsei ja armee eriüksustes.
* : kasutusel MARCOS-is.
*  Itškeeria Tšetšeeni Vabariik
* : ainult erioperatsioonide vägedes.
* 
* 
* : kasutusel Süüria maaväes.
* : kasutusel Ukraina Julgeolekuteenistuse Alfa grupis.
* : kasutusel erinevates eriüksustes.
* : erioperatsioonijõududes, Föderaalses Julgeolekuteenistuses (FSB) ja OMON-is.

## Vaata ka
*AS Val
*OTs-14 Groza
*VSK-94
*AMB-17
*Marine Scout Sniper Rifle
*Kaasaegsete Venemaa käsirelvade ja kergrelvade loend
*Venemaa maaväe varustuse loend

## Viited

## Välislingid
*
*Tula Arms Plant—manufacturers page (404, archive)
*Modern Firearms
Uueturu

**Uueturu** on asum Tartu Kesklinna linnaosas Emajõe paremal kaldal.

Asum piirneb Emajõe, Poe tänava, Ülikooli tänava, Kalevi tänava, Aida tänava ja Väike-Turu tänavaga.

## Vaata ka
*Uueturu park
*Uueturu tänav
Mihály Pollack

**Mihály Pollack** (sünninimega **Michael Pollack**, 30. august 1773 Viin – 5. jaanuar 1855 Pest) oli austria päritolu ungari arhitekt, uusklassitsistliku arhitektuuri viljeleja. Tema põhitööks jäi Ungari Rahvusmuuseum (1837–1846).

## Välislingid
Neveklov

**Neveklov** (saksa keeles *Neweklau*) on linn Tšehhis Kesk-Tšehhi maakonnas Benešovi ringkonnas. Neveklov asub Benešovist umbes 12 km läänes ja Praha kesklinnast ligikaudu 38 km lõunas.

Neveklovi on esmamainitud 1285. aastal, linnaõigused sai 1563. aastal.

## Viited
Bhaskar (DJ)

**Bhaskar Achkar Peres Petrillo** (esinejanimi **Bhaskar**; sündinud 26. augustil 1991 Goiânias) on Brasiilia diskor ja muusikaprodutsent. Tema kaksikvend on Alok.
Lõikepind

"**Lõikepind"**" (originaalpealkiri "Sharp Objects") on Ameerika kirjaniku Gillian Flynni 2006. aastal ilmunud debüütromaan. Eesti keeles andis romaani 2016. aastal välja kirjastus Varrak. Tõlkija on Anne Kahk, kes on ka teised Flynni raamatud ("Kadunud" ja "Paha paik") eesti keelde tõlkinud.

## Sisukokkuvõte
USA Missouri osariigis asuvast Wind Gapist pärit, kuid Chicagos elav krimireporter Camille Preaker saab ülesandeks kajastada oma kodulinnas Wind Gapis (fiktiivne linn) toimunud kahe teismelise tüdruku jõhkrat mõrva. Camille pole aastaid oma kodulinnas käinud, sest tema suhted oma ema Adoraga ei ole kõige paremad.

Ema juures olles avastab Camille, et ema annab talle ja ta poolõele Ammale teadlikult ravimite pähe rotimürki, üritades neid haigeks teha. Camille'ile meenuvad lapsepõlvemälestused ülihoolitsevast emast ja alati haiglasest väikeõest. Varalahkunud väikeõe Mariani kunagise arstiga rääkides jõuab Camille järeldusele, et tema ema kannatab Münchauseni sündroomi all ja oli tõenäoliselt Mariani surma põhjustaja. Camille võtab ühendust detektiiv Willisega, mispeale Willis jagab oma kahtlusi, et Adora võib teismeliste tüdrukute Ann Nashi ja Natalie Keene'i mõrvas süüdi olla.

Camille jõuab emotsionaalselt sellisesse punkti, kus ta annab alla ja laseb lõpuks emal "enda eest hoolitseda", misjärel ta kaotab teadvuse. Adora vahistatakse süüdistatuna Mariani surma põhjustamises ning ta tunnistab süüd nii Mariani kui ka Anni ja Natalie mõrvas. Amma kolib Chicagosse Camille'i juurde ja läheb seal uude kooli. Pärast Amma uue klassiõe kadumaminekut avastab Camille, et Amma oli tegelik mõrvar.

## Peategelased
Camille Preaker – romaani peategelane. Oma teismeeas kaotas ta oma väikeõe Mariani, kelle mälestus teda siiani kummitab. Alles mitu aastat hiljem saab Camille teada, et väikeõe surma taga oli Adora. Minevikutraumade tagajärjel on Camille ennast lõikunud ja tal on probleeme alkoholiga.

Adora Crellin – Camille'i, Mariani ja Amma ema. Adora pärineb jõukast perest ja kuulub väikelinna koorekihti. Tema seafarmis töötavad paljud linlased. Adoral on diagnoosimata Münchauseni sündroom esindaja kaudu (inglise keeles *Munchausen syndrome by proxy*). See tähendab, et ta tekitab oma lastele terviseprobleeme, et saada laste eest hoolitsedes tähelepanu ja kaastunnet.

Amma Crellin – Camille'i poolõde, keda ta suure vanusevahe tõttu kõige paremini ei tunne. Amma on pealtnäha armas tüdruk, aga tegelikult elab ta topeltelu. Ebatervisliku suhte tõttu Adoraga on ta manipuleeriv ja võimeline tapma.

## Ekraniseering
2018. aastal tuli HBO-s välja Gillian Flynni raamatul põhinev samanimeline kaheksaosaline lühiseriaal. Sarja režissöör on Jean-Marc Valleé ja stsenarist Marti Noxon.

Näitlejatena teevad kaasa Amy Adams (Camille Preaker), Patricia Clarkson (Adora Crellin), Eliza Scanlen (Amma Crellin) ning Chris Messina, Sophia Lillis ja Sydney Sweeney.

## Viited
Jakob Pöltl

**Jakob Pöltl** (sündinud 15. oktoobril 1995 Viinis) on Austria elukutseline korvpallur, kes mängib 2018. aastast NBA klubis San Antonio Spurs. 

Pöltl on esimene austerlane, kes on mänginud NBA-s.

## Karjäär
Enne USA-sse Utah' ülikooli siirdumist mängis Pöltl ühe hooaja (2013/14) Austria meistriliigaklubis Traiskirchen Lions.

Pöltl värvati 2016. aasta NBA *draft*'i 9. valikuna Toronto Raptorsisse, kelle eest kogus oma avahooajal keskmiselt 3,1 punkti ja 3,1 lauapalli mängus. Pöltl esindas debüüthooajal korduvalt ka Raptorsi G-liiga sõsarklubi Raptors 905.

2017/18. hooajal Raptorsi kasuks keskmiselt 6,9 punkti ja 4,8 lauapalli toonud Pöltl vahetati 2018. aasta suvel koos DeMar DeRozaniga Kawhi Leonardi ja Danny Greeni vastu San Antonio Spursi. Spursis kogus Pöltl hooajal 2018/19 keskmiselt 5,5 punkti ja 5,3 lauapalli ning hooajal 2019/20 keskmiselt 5,6 punkti, 5,7 lauapalli ja 1,4 viskeblokeeringut mängus.

## Rahvuskoondis
Pöltl tegi debüüdi Austria koondises 30. juulil 2015, kui kogus 52 : 64 kaotusmängus Saksamaa vastu 5 punkti, 5 lauapalli ja 4 viskeblokeeringut.

## Saavutused
* Pete Newelli nimeline auhind (2016)
* Kareem Abdul-Jabbari nimeline auhind (2016)
* NCAA Pac-12 konverentsi aasta parim mängija (2016)

## Isiklikku
Pöltli vanemad on olnud rahvuskoondise tasemel võrkpallurid.

## Viited

## Välislingid
* Jakob Pöltl – NBA.com
* Jakob Pöltl – Basketball-Reference.com
Alam-Pannoonia vürstiriik

**Alam-Pannoonia vürstiriik** ehk **Balatoni vürstiriik** oli Frangi riigile alluv territoorium Pannoonia tasandikul aastatel 846–875. Selle põhja- ja idapiir kulges mööda Rábat ja Doonaud. Selle elanikkonna enamuse moodustasid varaslaavlased. 10. sajandi alguseks oli see asendunud Ungari vürstiriigiga.

## Vaata ka
*Alam-Pannoonia provints
76 mm diviisikahur M1942 (ZiS-3)

**76 mm diviisikahur M1942 (ZiS-3)** (vene keeles 76-мм дивизионная пушка обр. 1942 г. (ЗиС-3)) oli Nõukogude Liidu 76,2-millimeetrine lahingukahur. Lühend "ZiS" märkis 92. suurtükitehase, kus neid kahureid toodeti, aunimetust (Stalini-nimeline tehas). GRAU indeks 52P354U.

## Kasutajad
### Praegused
*
*
*
*

### Endised
* 
* 
* 
** UNITA
* 
* 
* 
* 
* 
* 
* 
*  Põhja-Jeemen
* 
* 
* 
* 

## Viited

## Välislingid
* Moonaandmed saidil BattleField.Ru
* 76.2mm diviisikahuri M1942 (ZiS-3) galerii ajakirjas ''Modelling Market in Poland''
* fotogalerii saidil svsm.org
* Soviet Guns 76&nbsp;mm calibre (Tank & AT) armor penetration table
Kosovo väli (Horvaatia)

**Kosovo väli** on karstiala Šibeniki-Knini maakonnas. Selle pindala on umbes 33 km², olles enam-vähem 13,5 kilomeetrit pikk ja 5 kilomeetrit lai. Läbi välja voolab Kosovčica jõgi, mis on Krka jõe vasakpoolne lisajõgi. Sellest lõunasse jääb Petrovo väli ja põhja Knini väli.

## Ajalugu
9. juulil 1989 toimus Kosovo väljal Horvaatia serblaste kogunemine, mida peeti serblaste mässu alguseks Horvaatias. Tolleaegne Horvaatia Sotsialistliku Vabariigi juhtkond mõistis viharalli hukka, mille käigus vahistati 14 inimest.

## Vaata ka
*Kosovo väli (Kosovo)
Peeter Ellervee

**Peeter Ellervee** (sündinud 7. detsembril 1960 Raplas) on eesti tehnikateadlane.

## Haridus
Lõpetas Tartu 5. Keskkooli 1979, Tallinna Polütehnilise Instituudi automaatikateaduskonna elektronarvutite erialal *[[cum laude]]* 1984; õppis aspirantuuris TPI automaatikateaduskonnas 1985–1986; oli külalistudeng Linköpingi Ülikoolis Rootsis 1990; õppis doktorantuuris Rootsi Kuninglikus Tehnikaülikoolis elektronsüsteemide disaini erialal 1993–2000, kaitses samas tehnikateaduste doktori kraadi väitekirjaga "High-Level Synthesis of Control and Memory Intensive Applications" (juhendaja Ahmed Hemani) 2000. 

## Töökäik
Töötab Tallinna Tehnikaülikoolis aastast 1980: elektronarvutite kateedri laborant 1980–1984, insener 1984–1986 ja 1988–1991; arvutitehnika instituudi digitaaltehnika õppetooli nooremteadur 1991–1993, teadur 2000, dotsent 2000–2004, digitaalsüsteemide disaini professor 2004–2016; arvutisüsteemide instituudi professor aastast 2017 (abiprofessor tenuuris 2019-2024, alates 2024 õpperaja kaasprofessor), arvutisüsteemide õppekeskuse juht 2017–… ., 

Oli külalisteadur Rootsi Kuninglikus Tehnikaülikoolis 1993 ja Georgia Tehnikainstituudis Atlantas 2001.

## Teadustöö
### Teadustöö põhisuunad
Loodusteadused ja tehnika. Arvutiteadused: kiipsüsteemi disain, riist- ja tarkvara koosdisain, riistvara kirjelduskeeled;  Elektrotehnika ja elektroonika: arhitektuurne ja kõrgtasemesüntees, loogika-taseme süntees.
Avaldanud üle 130 teaduspublikatsiooni. Tema juhendamisel on kaitstud 40 magistri- ja 4 doktoritööd. 1 patentse leiutise kaasautor.

### Teaduskorralduslik tegevus
Paljude rahvusvaheliste konverentside programmi- või korralduskomitee liige alates 2000; IEEE, Circuits and Systems Society liige alates 2000; IEEE, SP/CAS/SSC Chapter (Estonia Section), Chapter Chair alates 2000; IEEE, Computer Society liige alates 2005; IEEE, Education Society liige alates 2008; eelretsenseerija mitmetel teaduskonverentsidel ja ajakirjades; ajakirja Elsevier Journal on Hardware Design (MICPRO) toimetuskolleegiumi liige alates 2008; külalistoimetaja ajakirjade Elsevier Journal on Hardware Design (MICPRO) ja Analog Integrated Circuits and Signal Processing (ALOG) erinumbrile "Norchip 2008" 2009–2010; IEEE, Estonia Section aseesimees 2014–2016; IEEE Estonia Section esimees 2017–2020; IEEE CASS VLSI Systems & Applications tehnilise komitee liige alates 2018. , 

## Tunnustus
* 2010 Tallinna Tehnikaülikooli parim õppejõud

## Viited

## Harrastused
Elektroonika ja programmeerimine, raudteemudelism ja keelte ajalugu.

## Välislingid
*Peeter Ellervee Eesti Teadusinfosüsteemis
*Peeter Ellervee publikatsioonid
Alam-Pannoonia

**Alam-Pannoonia** oli Rooma impeeriumi provints, mis piirnes kirde- ja idakaares valdavalt Doonauga. Selle peamised linnad olid Sirmium ja Aquincum. Provintsi moodustas aastal 103 pKr keiser Trajanus, kes jagas endise Pannoonia provintsi kaheks osaks: Ülem-Pannooniaks ja Alam-Pannooniaks. Selle alla kuulusid praeguse Ungari, Serbia, Horvaatia ning Bosnia ja Hertsegoviina alad. Teisel pool peajõge elasid vandaalide saabumiseni Sarmati hõimu esindajad jazygid. Provints lagunes 3. sajandil, kuigi Frangi riigi ajal kasutati nimetust taas slaavi elanikkonnaga Alam-Pannoonia vürstiriigi määratlemiseks.

## Suuremad asundused
* *Sirmium* (Sremska Mitrovica)
* *Aquincum* (Buda)
* *Cuccium* (Ilok)
* *Cibalae* (Vinkovci)
* *Mursa* (Osijek)
* *Certissa* (Đakovo)
* *Marsonia* (Slavonski Brod)
* *Sopianae* (Pécs)

## Vaata ka
*Ülem-Pannoonia
Dubravka Ugrešić

**Dubravka Ugrešić** (27. märts 1949 Kutina – 17. märts 2023 Amsterdam) oli serbohorvaadi keeles kirjutanud kirjanik, kes kirjeldas ennast kui "Jugoslaavia-järgset postnatsionalistlikku ja rahvusülest kirjanikku". Ta sündis Jugoslaavias, ent elas 1993. aastast Hollandis.

## Haridus ja elukäik
Ugrešić õppis Zagrebi ülikoolis võrdlevat kirjandusteadust ja vene keelt, tegutsedes samal ajal ka kirjanikuna. Pärast õpingute lõpetamist töötas ta Zagrebi ülikooli kirjandusteooria instituudis.

Kui Jugoslaavia liitriik 1991. aastal lagunes, oli Ugrešić ägedalt sõjavastane ja kritiseeris natsionalistlikku liikumist. Natsionalistid reageerisid omapoolsete süüdistustega, laimu- ja ähvarduskampaaniaga. 1993. aastal lahkus Ugrešić Hollandisse. Ta on õpetanud mitmes Euroopa ja USA ülikoolis ning tegeles kirjutamisega Amsterdamis.

## Teoseid
### Ilukirjandus
* "Štefica Cvek u raljama života" ("Štefica Cvek elumere lainetel", 1981, romaan). Selle põhjal on tehtud Jugoslaavias populaarseks saanud mängufilm "Elumere lainetel" ("U raljama života", 1984)
* "Forsiranje romana-reke" (1988; eesti keeles "Romaanijõe forsseerimine", tõlkinud Madis Vainomaa, Loomingu Raamatukogu 6–9, 2021). Selle teose eest pälvis Ugrešić 1988. aastal esimese naisena tollase Jugoslaavia mainekaima kirjandusauhinna, NIN-i auhinna.
* "Muzej bezuvjetne predaje" ("Tingimusteta alistumise muuseum", 1998)
* "Ministarstvo boli" ("Valu ministeerium", 2004)
* "Baba Jaga je snijela jaje" ("Baba-Jagaa munes muna", 2008)
* "Lisica" ("Rebane", 2017)

### Esseistika
* "Američki fikcionar" ("Ameerika väljamõeldis", 1993, täiendatud kujul 2018)
* "Thank you for not reading" ("Aitäh, et te ei loe", 2003)
* "Nikog nema doma" ("Kedagi ei ole kodus", 2005)
* "Karaoke kultura" ("Karaokekultuur", 2010)
* "Europa u sepiji" ("Seepia-Euroopa", 2013)
* "Doba kože" ("Naha ajastu", 2019)
* "Tu nema ničega!" ("Siin pole mitte midagi!", 2020)

### Lasteraamatuid
* "Mali plamen" ("Väike leek", 1971)
* "Filip i Srećica" ("Filip ja Srećica", 1976)
* "Kućni duhovi" ("Majavaimud", 1988)
* "Novogodišnje prase" ("Uusaastasiga", 2020)

## Tunnustus
*1988 – NIN-i auhind
*1996 – Charles Veilloni nimeline Euroopa esseeauhind
*1997 – Versetsprijs
*1998 – Austria riiklik Euroopa kirjanduse auhind
*2000 – Heinrich Manni auhind
*2004 – Premio Feronia-Città di Fiano
*2010 – James Tiptree auhind
*2012 – Jean Améry Euroopa esseistikaauhind
*2016 – Neustadti rahvusvaheline kirjandusauhind
*2016 – Vilenica rahvusvahelise kirjandusfestivali auhind
*2019 – Manès Sperberi auhind

## Viited

## Välislingid
* Ametlik koduleht
Horvaatia serblased

**Horvaatia serblased** (serbia-horvaadi keeles *Срби у Хрватској* / *Srbi u Hrvatskoj*) moodustavad Horvaatias suurima rahvusvähemuse. Neid elab riigis 2011. aasta loenduse järgi 186 633 inimest. Kogukond on usu järgi valdavalt õigeusklikud, erinevalt rooma-katoliiklastest horvaatidest.  

## Tuntumad näited
* Nikola Tesla
* Milutin Milanković
* Sava Šumanović
* Rade Šerbedžija
* Siniša Mihajlović
* Peja Stojaković

## Vaata ka
*Horvaatia sloveenid